Ձեզ, որ այդքան սեր, ջերմություն եք ներդնում` ստեղծելով հայ շունչն ու ոգին սերմանող դպրոցներ, որպեսզի կարողանաք օտար երկրում հայ երեխաներին սովորեցնել մայրենի լեզուն և հայոց պատմությունը՝ դպրոցը դարձնելով հայ երեխայի փոքրիկ հայրենիքը: Շնորհիվ հայ դպրոցի է հիմնականում հայը հայ մնացել հայրենիքից դուրս, իր հոգում և սրտում վառ պահել Մայր հայրենիքի նկատմամբ սերն ու համակրանքը: Հայկական դպրոցներում հայոց լեզվի, մշակույթի ու պատմության դասընթացների կազմակերպումը ձեր բոլորի համատեղ նվիրական աշխատանքի, հայրենասիրական, հայապահպանական արդյունավետ գործունեության արդյունքն է: Ձեր նվիրական գործի արդյունքն է այն, որ հայ երեխան սեփական անձի մեջ տեսնում է պատկանելությունն իր ազգին: Ձեր ջանքերի, ինքնազոհողության առհավատչյան է այն, որ հաղորդվում և սերնդեսերունդ փոխանցվում են հային բնորոշ ազգային հպարտության զգացումը, գեղեցիկը, բարին ու արդարությունը խորությամբ ընկալելու, ազնիվ ու արժանավայել գործերով ինքնություն հաստատելու հատկանիշները, վերջապես՝ հայի որակները: